CELEX: 62019TN0822
Language: el
Date: 2019-12-03 00:00:00
Title: Υπόθεση T-822/19: Προσφυγή της 3ης Δεκεμβρίου 2019 – Asoliva και Anierac κατά Επιτροπής

27.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 27/71
            
         
      Προσφυγή της 3ης Δεκεμβρίου 2019 – Asoliva και Anierac κατά Επιτροπής
      (Υπόθεση T-822/19)
      (2020/C 27/72)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσες: Asociación Española de la Industria y Comercio Exportador de Aceite de Oliva (Asoliva) (Μαδρίτη, Ισπανία) και Asociación Nacional de Industriales Envasadores y Refinadores de Aceites Comestibles (Anierac) (Μαδρίτη) (εκπρόσωπος: V. Rodríguez Fuentes, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο να ακυρώσει το άρθρο 1, παράγραφος 1, στοιχείο β', του εκτελεστικού κανονισμού (ΕΕ) 2019/1604 της Επιτροπής, της 27ης Σεπτεμβρίου 2019, για την τροποποίηση του κανονισμού (ΕΟΚ) αριθ. 2568/91 σχετικά με τον προσδιορισμό των χαρακτηριστικών των ελαιολάδων και των πυρηνελαίων καθώς και με τις μεθόδους προσδιορισμού (ΕΕ 2019, L 250 της 30ής Σεπτεμβρίου 2019).
      
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν τρεις λόγους.
      
                  1.
               
               
                  Με τον πρώτο λόγο ακυρώσεως προβάλλεται παράβαση των Συνθηκών
                  
                              —
                           
                           
                              Οι προσφεύγουσες ισχυρίζονται ότι η προσβαλλόμενη πράξη, επιβάλλοντας αμάχητο τεκμήριο μη συμμόρφωσης προς τις προδιαγραφές της ποιότητας του ελαιολάδου, η οποία επισύρει κυρώσεις, παραβιάζει την αρχή του τεκμηρίου της αθωότητας, όπως κατοχυρώνεται από το άρθρο 48 του Χάρτη των Θεμελιωδών Δικαιωμάτων της Ευρωπαϊκής Ένωσης.
                           
                        
            
                  2.
               
               
                  Με τον δεύτερο λόγο ακυρώσεως προβάλλεται παραβίαση της αρχής της ασφάλειας δικαίου
                  
                              —
                           
                           
                              Οι προσφεύγουσες ισχυρίζονται ότι το αμάχητο τεκμήριο μη συμμόρφωσης προς τις προδιαγραφές που εισάγει η προσβαλλόμενη πράξη θίγει την ασφάλεια δικαίου, καθόσον στηρίζεται σε μέθοδο η οποία, επειδή στερείται ακρίβειας, δεν επιτρέπει την πρόβλεψη με επαρκή βεβαιότητα της συμμόρφωσης προς τον δεσμευτικό κανόνα.
                           
                        
            
                  3.
               
               
                  Με τον τρίτο λόγο ακυρώσεως προβάλλεται παραβίαση της αρχής της αναλογικότητας σε σχέση με την επιχειρηματική ελευθερία.
                  
                              —
                           
                           
                              Οι προσφεύγουσες ισχυρίζονται ότι το αμάχητο τεκμήριο μη συμμόρφωσης προς τις προδιαγραφές που εισάγει η προσβαλλόμενη πράξη περιορίζει δυσανάλογα την επιχειρηματική ελευθερία, καθώς την περιορίζει με μια μέθοδο ανακριβή μεν, αλλά με απόλυτες συνέπειες, χωρίς να λαμβάνεται υπόψη η ύπαρξη άλλων μεθόδων ή μέσων απόδειξης.